Papersnake/gushiwen huggingface dataset:
中秋无月同诸子二首
苏辙（宋代）

卷衣换斗酒，欲饮月明中。
坐看浮云合，遥怜四海同。
清光知未泯，来岁尚无穷。
且尽樽中渌，高眠听雨风。
晚寒自东村步归
陆游（宋代）

夕阳下平野，落叶满荒街。
村店卖荞面，人家烧豆秸。
溪风透布褐，草露湿芒鞋。
骨相元如此，何由与世谐！
题桑子铺石壁
孙冲（宋代）

峨峨溪畔石，迢迢石边路。
寄言名利徒，清闲诚足慕。
杨凌霜郑秉渊衍源诸子过宿东林 其二
成鹫（清代）

衰鬓惊年暮，閒心与地偏。对君何所似，春近夕阳边。

短烛照无梦，寒灰拨有烟。知音爱禅寂，默坐岂徒然。
偈颂七十六首 其六十二
释师观（宋代）

月已破五，年又过半。拄杖拈来，如何判断。百年三万六千日，也是秦时𨍏轹钻。
送茹生履
王十朋（宋代）

灯火勤劳觉瘦生，望云心断涕从横。贤关春信无多日，手折梅花赠子行。
玉照堂观梅二十首 其七
张镃（宋代）

从来嫌用和羹字，才到诗中俗杀人。一片彩云溪上暖，兴随芳草夕阳新。
志喜
林希逸（宋代）

溪邑儿因旱久劳，正愁无处问如何。童奴忽报行人说，中浣泉南得雨多。
海棠春（三用韵）
吴潜（宋代）

苍龙夭矫停今雨。正不待、云吞雾吐。绝笑大夫松，今古闲言语。

清光冷艳侵人处。漏月影、婆娑自舞。拟作岁寒人，此愿天应许。
燕答
王令（宋代）

春日楼台暖气低，东风无主自东西。
寻常帘幙有多少，何处画梁无燕泥。
虞美人·秋深犹带秋初热
佚名（宋代）

秋深犹带秋初热。未放秋香发。爱他楼下木芙蓉。妆罢三千美女、出唐宫。西湖虽小风光胜。分得钱塘景。这些林木这些山。恰似三贤堂後、凭阑干。
热
郭印（宋代）

落日暑犹剧，虚亭风不来。
半身流汗雨，两耳聒蚊雷。
扇手何曾歇，浆瓯未放回。
畴能呼屏翳，一霎荡炎埃。
山东驿中
韩日缵（明代）

前年济上氛祲起，鸿雁哀鸣渡淮水。淮水东流不复还，故乡门巷生荆杞。

君王诏出未央宫，逃亡尽照光明中。太仓缗钱十六万，御史新乘碧玉骢。

今年山东旱仍剧，六月不雨炎威赫。何草不黄人不将，路入齐东土尤赤。

为问流移归不归，秋气飒飒黄尘飞。毒霾翻风白日动，螟蝗鼓翼天蔽亏。

雨师田祖竟何许，捕蝗蝗集纷如雨。野老白言富□翁，往年粟米忧红腐。

资粮尽饱螟蝗腹，儿女满□空环堵。有儿索饭啼门东，有女含饥事丝缕。

西邻卖男更鬻女，饥年那得守乡土。我行炎酷遍荒□，东蒸扶桑干欲枯。

驱车历尽逃亡屋，安得一上监门图。餐钱空愧守津吏，与奴脱粟马青刍。
西江月（寿章叔厚）
洪咨夔（宋代）

庭下宜男萱草，墙头结子榴花。非烟非雾富平家。人物风流如画。

宝月曾修玉斧，银河欲泛仙槎。美人睡起绿云斜。一笑扶将寿斝。
奉和郑薰相公
李频（唐代）

三四株松匝草亭，便成彭泽柳为名。

莲峰隐去难辞阙，浐水朝回与出城。
奉寄大冢宰三原王公
沈周（明代）

喜见温公载相时，衷心如日鬓如丝。谦辞高爵身称老，优免常朝帝曰私。

瞰鬼楼台无地起，质神章疏有天知。酌量气化人瞻斗，平准安危国倚蓍。

富贵焜煌看玉带，功名登载托金彝。超贤拔俊休遗力，扶植升平此是基。
句
章甫（宋代）

藉糟行万里，醉死甘为戮。
咏怀古迹十首 其七 华林园
郑学醇（明代）

青山叠叠树行行，花坞犹存号半塘。此日芳菲谁管领，可怜红紫斗新妆。
句
叶延寿（宋代）

自昔吾泉出异僧，清溪今又两岩兴。
句
范仲淹（宋代）

当门巴字分流水，去路难歌转曲岩。
寿运使
芹庵（宋代）

庞眉相对讲英猷，尽说当年气食牛。
六十重新开甲子，八千从此富春秋。
赵贞常以善斲琴遇知，琴成奏之，称旨，题其琴曰天历正音。国子监蓝信之徵予言二首 其二
刘鹗（清代）

礼乐垂百年，圣主乃当御。奎章五云间，人文日宣著。

子犹师挚始，风比关雎世。猗欤圣人心，借此发天趣。

麟凤不在薮，甘露降庭树。大地皆薰风，宁独子琴遇？
咏无住观中物四首 其一 白鹦鹉
王世贞（明代）

仙音隐隐似云和，雪色衣裳推素娥。生长白莲花瓣内，那能不遣诵弥陀。
山中雨辞
高似孙（宋代）

桂树兮团栾，篱菊兮可采。
石磊磊兮沿荔，雁嗷嗷兮离叆。
人心悽兮易凉，时令迁兮谁縡。
揽古昔兮自怅，视彭殇兮何待。
吁嗟秋兮，不以悲而能轻，
不以愁而为怠。若得意兮骚者，
酒淋骚兮如海。
临江仙
洪适（宋代）

烟凑横岚霞抱日，望中衰草稠稠。西风吹恨著扁舟。马卿多病后，方寸不禁秋。

颇念银壶行绿醑，共听渔子清讴。梦魂飞过海山楼。人随秋易老，情寄水东流。
分题赋得任公钓台送王允刚归义兴
虞堪（明代）

任公有钓台，阳羡西门道。六朝去已远，一守称绝倒。

无事每萧閒，于焉事幽讨。惠政实已多，昔民仰苍昊。

至今钓游处，水清山亦好。云天日为旗，野树春如葆。

鱼鸟识风流，江山见文藻。王孙远游归，悽迷思芳草。

壮气溢前修，我当论怀抱。出处可探奇，有志莫易老。
游凤皇台委垒不称不复和昔韵而戏作此歌
王世贞（明代）

太白绝代才，曾歌凤皇台。凤皇虽逝台不改，太白千秋句犹在。

高皇定鼎万㝢同，此台附之益豪雄，凌云铜雀皆下风。

及我游斯，培塿土堆。如一蚵蚾，偃卧苍苔。三山二水不到眼，深谷高陵或有之。

我笑凤台非昔时，台亦笑余凤德衰。尔毁不可复，余衰犹可追。

明年便逐孟亏去，笼畜此鸟如家雌。
哭李少微三首 其二
李彭（宋代）

评阙汝南旦，穷嗟校尉途。故交非浪哭，吾道恐成孤。

往在谈文处，还能步屧无。秋风聊倚杖，草树日疏芜。
送薛种游湖南
杜牧（唐代）

贾傅松醪酒，秋来美更香。
怜君片云思，一棹去潇湘。
上留田
严羽（宋代）

天地一何长久，上留田。人老一去无归，上留田。松柏一何累累，上留田。

劝君酒樽金罍，上留田。愿君大家蚕桑，上留田。

有丝织作衲裆，上留田。无为多忧烦伤，上留田。
次韵嘲落梅代梅答二绝
李流谦（宋代）

不是春秋减素肌，从来鹤骨可能肥。
便将梦里一般看，恐是幽人作蝶飞。
寄兵部任畹郎中
陈陶（唐代）

常思剑浦越清尘，豆蔻花红十二春。昆玉已成廊庙器，

涧松犹是薜萝身。虽同橘柚依南土，终愧魁罡近北辰。

好向昌时荐遗逸，莫教千古吊灵均。
庚子年还朝饮酒六绝句 其四
韩驹（宋代）

爱酒渊明爱也无，无人为我著钱沽。起呼老瓦尝官酝，一炷寒灯夜自娱。
远明阁饮
李彭（宋代）

百尺游丝入座来，浮岚空翠入樽罍。谈谐自得江山助，觞咏不劳丝管催。

滕阁风流今未远，南楼气味唤仍回。城鸦欲曙众客醉，木末阑干悬斗魁。
清明日偶述
苏澹（明代）

梨花寂寂燕飘零，药槛兰畦嫩叶生。
处处儿童吹柳笛，扶持春事到清明。
夜泊沙口待潮
戴文灯（清代）

岸阔维舟远，沙崩逐水消。野云迷朔雁，暝色辨西樵。

蜑女迎船语，渔郎向客招。无因催六翮，飞促海门潮。
归耕
梁兰（明代）

柴车夙言驾，迢遥越西区。大田既多稼，雨露亦沾濡。

荼蓼日以繁，课童薅且锄。家人遗以酒，兀坐倾一壶。

不惮筋力劳，取乐自有馀。归来北窗下，汎览古圣书。

但兹安所遇，奚必南阳庐。
悼李奉
刘子翚（宋代）

选拔由亲卫，时危远出征。
气骁尝忽敌，身殁始知名。
故妾辞空帐，残兵隶别营。
伤心豺虎窟，冒险尔何轻。
题匡庐雪齐图
唐文凤（明代）

宇宙有此匡庐山，群峰层叠如髻鬟。地钟天造称胜境，异人往往居其间。

至今遗迹尚可觅，山灵夜护不敢干。乐天草堂云卷幕，静脩药炉月吐丹。

匡君书屋猿啸树，惠公讲座鹤守关。瑶田芝草烟漠漠，石床苔花雨斑斑。

林光晓拖横练湿，松声时动疏籁寒。昔年一往纵遐览，平生壮游眼界宽。

冥搜景物入吟咏，挥洒未怪才思悭。是时冬深纷雨雪，六花乱舞来人寰。

崆峒尚远何杳杳，混沌未判犹漫漫。青藏古桧失夭矫，白映列岫迷㠝岏。

琼仙定降锦屏曲，玉女自浴银河湾。遥连二孤悲素影，近挹五老愁苍颜。

天公贶我太清绝，此时此景真奇观。故乡泉石起深念，洞天再觅途路难。

星霜荏苒落尘梦，无因置我双佩环。寻幽访道偿夙愿，投簪幸遂心迹閒。

何人胸中夺造化，真境彷佛生毫端。旧游历历频指点，晴窗对画俄长叹。

悠然莲社十八友，白头元亮应当还。追思高贤不复见，坐听飞瀑空潺潺。
记得
尤怡（清代）

曲尘微漾薄寒天，脉脉情怀似去年。记得兰桡送君去，东风新柳板桥边。
丹阳道士浇花歌
陈子升（明代）

丹阳丹室牡丹台，台下鸡冠花独开。未到明年春烂漫，可知丹在道人胎。
同赵二十二访张明府郊居联句
杜牧（唐代）

陶潜官罢酒瓶空，门掩杨花一夜风。 ——杜牧

古调诗吟山色里，无弦琴在月明中。 ——赵嘏

远檐高树宜幽鸟，出岫孤云逐晚虹。 ——杜牧

别后东篱数枝菊，不知闲醉与谁同。 ——赵嘏
扁舟
戴敦元（清代）

扁舟千里病中行，沤影尘光幻结成。脉望窥星真异事，即且甘结亦多情。

眼前梦任他年醒，身后名从此日争。且索詅痴符一卷，不教人笑橐装轻。
春日
卢钺（宋代）

红芳满眼斗风流，谁倍春来有客愁！
惆怅不干桃李事，故山烟雨忆松楸。
颂证道歌·证道歌
释印肃（宋代）

无价珍，用无尽，
刹刹尘尘光迥迥。超腾今古绝形名，
四七二三宗慧命。
题黄止庵诗集
沈说（宋代）

灯前几寒夜，编得近诗成。
对客时评看，归囊喜带行。
风高霜鹘健，人落涧秋清。
吟到无吟处，萧萧白发生。
送史同叔司直造朝 其二
孙应时（宋代）

相国三槐位，郎君叠桂枝。谈经天禄阁，指日凤凰池。

道术千年绪，功名百世期。中朝吕范氏，端的有馀师。
喜戴仲鹖得乡荐二首 其二
何景明（明代）

马上秋风得意归，丈夫岂是爱轻肥。傍人休讶新年少，曾向长安作布衣。
次韵鉴中八咏
于石（宋代）

蓬莱失左股，负以垂天翼。
中有仙人居，珠宫灿瑶席。
凝云不飞去，化作轮囷石。
弹琴坐石上，长忆三山客。
凭高
李邺嗣（明代）

几处空城画角催，凭高暮色暂相开。江流不断龙雷动，日落斜临{土壁}堄来。

短发三秋常望气，故人千里共登台。干戈已隔霜前信，高柳频年雁未回。
七言大言联句
颜真卿（唐代）

高歌阆风步瀛洲， ——皎然

燂鹏爚鲲餐未休。 ——颜真卿

四方上下无外头， ——李崿

一啜顿涸沧溟流。 ——张荐
席上音乐杂咏十首 其七 胡琴
朱诚泳（明代）

紫竹掣冰丝，繁声厌靡靡。阿谁瘴乡来，传得蛮人语。
于潜道中戏作
周紫芝（宋代）

徐娘虽老风流在，学得啼眉时世妆。只有于潜旧家女，但携篷沓嫁新郎。
雪窦宗长老兹写师像以授天童知事壁龛而挂之
释正觉（宋代）

妙藏绝邻，毕竟无身也清虚之理真。
幽灵独神，须臾返色也自照之智亲。
云寒有雪意，天远连秋津。
缘起佛种，觉生幻尘。
语细音柔，丹山凤雏之韵；目深眉重，
檀林师子之颦。借位途中宾主，
借功门里君臣。洞水逆流，
望云岩而半肯；曹山颠酒，知清税未全贫。
曲木床头握麈尾，心传一句付其人。
门帖子十二首 其八 乙巳年门帖子
杨弘道（元代）

蒲城来往愧年除，赪尾柔毛从酒壶。唯有曹君不相弃，故穿深巷送屠苏。
题扇 贞女扇
徐积（宋代）

妾非宋家邻，亦笑巫山神。便是楚王来，掩面不从人。
暮秋由一面山之金州长甸铺作 其五
多隆阿（清代）

磨盘山下路，曲曲近水隈。浮沙没车辙，马缓扬鞭催。

人家临涧外，旅店巷口开。游倦趁早宿，解装入门来。

院僻杂草芥，榻垢腻尘灰。倦极难骤寐，屡次剪灯煤。

小立石阶下，斗杓暗转魁。秋声听不尽，落叶下荒台。
包山寺
范成大（宋代）

仙坞逊半坐，精庐迁古幢。
槁衲昔开山，至今坐道场。
炽然说慈忍，禅海薰戒香。
稚竹暗寒碧，飞松盘老苍。
船鼓入宴坐，红尘隔沧浪。
藤杖嬾归去，共倚蒲团床。
满庭芳 刀圭法
马钰（金朝）

日月交宫，虎龙共处，不分南北东西。五方秀气，攒聚结刀圭。十二时中锻炼，尖锋上、迸出光辉。堪安把，住行坐卧，恣意倒颠携。添钢增刃快，断除六贼，消灭三尸。便往来挥动，剖判昏迷。谁信无中妙用，变成个、惺洒婴儿。修真理，因师传授，转付友人知。
和张簿宁国山门六题·紫云岩
梅尧臣（宋代）

高岩日照云常起，吹作兰花透纹绮。
横为步障看未收，山雨一来风满耳。
春日寻浐川王处士
马戴（唐代）

碧草径微断，白云扉晚开。罢琴松韵发，鉴水月光来。

宿鸟排花动，樵童浇竹回。与君同露坐，涧石拂青苔。
佛鉴禅师赞
释绍昙（宋代）

奸豩顽蛮，更加白㑃。文武火煨石要香，麻皮头缠人必倒。

五处开场弄活机，是龙升天蛇窜草。千不合，万不合，凤口山前，乞指路头。

被老破庵凌辱不少，至今忘却来时道。
伯玑新成小舫邀游东湖次韵
米汉雯（清代）

扁舟如小阁，列坐豁尘襟。待月移芦港，追凉系柳阴。

客贻新制茗，邻借旧藏琴。苏圃遗踪在，千秋共素心。
赠茅山范道人
邹浩（宋代）

道人本是红尘客，曾把锥刀闹胸臆。一朝矫首看冥鸿，弃子捐妻人莫测。

三茅峰北华阳南，凌乱烟霞閟殊特。筑庵寄傲知几年，但见日月忙如织。

饥餐落英饮沆瀣，策杖溪云随降陟。蟾辉倒射松风寒，长啸一声山欲辟。

飘然行止信自由，或到人间蹑人迹。朱门瓮牖初不分，遇酒辄倾论斗石。

有时巧发惊四筵，季主犹惭多失策。纷纷流俗争称奇，岂识道人真所适。

茅君仙去空遗踪，高行三千当自积。琴閒棋罢幸相过，却恐鸾飞无处觅。
奉酬已懋尚书 其二
綦崇礼（宋代）

乡邦甲第常牵兴，玉几金瓯久记名。会秉枢机还魏阙，且栽桃李满春城。

郊原气煖花将发，闾里声和犬不惊。胜日假时聊共乐，未应归隐徇高情。
野塘晚步
卫宗武（宋代）

数亩涵空碧，波光可染衣。
荷枯惟藕晨，荻老作花飞。
水净游鳞见，天寒过雁稀。
十分清约处，秋月散明辉。
再用韵
刘宰（宋代）

野径梅初发，寒塘草又生。
能来同社酒，莫笑瓦盆盛。
和常父湖州界中
孔平仲（宋代）

常民踏车将纳水，今民踏车将出水。大田不复见沟塍，洪潦汗漫来千里。

昨在会稽固已闻，湖州春雨夏不止。吹堤卷石冒城郭，馀波之潴此乃是。

至今蒲蠃在民屋，冢树伐尽生葭苇。茅檐破漏不暇完，父子茕茕瘦相倚。

西风摇落天地秋，下污上莱无所收。新田今已不可种，问民出水将安求。

水乾鱼虾或易得，且以咀嚼充饥喉。贫者往往鬻儿女，征徭纷纷复不休。

我从农夫遗斗米，自顾饱食诚堪羞。四方近日苦穷乏，嗟我有意奚能周。
喜雨歌
程公许（宋代）

去年堰决秋雨霪，南亩粒米如黄金。县官只道岁中熟，输租归家雷隐腹。

老翁戒儿力锄耰，忍饥少待明年秋。那知六月又不雨，二江之流几龃龉。

揵石震撼渠欲枯，天远不闻人号呼。皇华使者民司命，肠日九回恐民病。

斋居蔬食勤笺天，灌口牲币加明蠲。燎烟升空忽黮䨴，须臾六合泽霶霈。

连宵檐响未渠休，沟塍泫泫膏乳流。疲氓弹指拜公赐，枵肠便觉有生意。

边城十年戢干戈，邻焰逼我将奈何。可怜十室九垂罄，仓卒军需何以应。

人情但知乐苟偷，更须熟为根本谋。察公忧民意恳恳，定知忧国虑深远。

为公志喜商声讴，愿公为霖泽九州。
岁暮同阿字得寒字四首 其二
释函可（明代）

总是冰霜地，非关我独寒。一身蹲雪底，双眼向云端。

索句从朝起，烧泉到夜阑。此时兼此地，犹得共团圞。
蓦山溪（咏茶）
王质（宋代）

枯林荒陌，矮树敷鲜叶。不见雅风标，十二分、山容野色。因何嫩风，舞动小旗枪，梅花后，杏花前，色味香三绝。

含光隐耀，尘土埋豪杰。试看大粗疏，争知变、寒云飞雪。休说休说，世只两名花，芍药相，牡丹王，未尽人间舌。
山居七咏·乳泉
方岳（宋代）

正尔清寒与世殊，地灵不受柳诗愚。
昼长何似醒幽梦，碧玉壶深贮雪腴。
送宿州同知胡仲立升授凤阳府通判致仕还里
郑真（明代）

彤廷晓日射朝衣，喜动天颜得赐归。玉馔行庖仙蚁泛，金泥赐诰彩鸾飞。

子陵江海心长恋，彭泽田园计弗违。耆旧多怜青眼顾，恩光还讶近来稀。
湛湛行
虞集（宋代）

湛湛天宇玄以黝，星白如银垂近人。牛羊散漫草多露，大帐中野傍无邻。

去年八月羽书急，妇女上马小儿泣。今年八月天子来，身属櫜鞬月中立。
石材庙题柱
陈刚中（宋代）

疏爵新刚应，论功旧石材。
能形文母梦，还讶佞人来。
海市为谁出，衡云岂自开。
乞灵如见告，逐客几时回。
次韵辟雍同舍用予魁字韵
方岳（宋代）

行辈参差落后来，未经老笔扫氛埃。
閒知天地摩铜狄，莫误春秋著玉杯。
断藁略堪供酱瓿，骚人径欲筑诗台。
更烦同舍郎题品，只欠同年旧榜魁。
雪夜听抱光弹涂山古操
李锴（清代）

玉轸高縆冰蚕丝，成连能事君庶几。神明内肃气息微，灯青雪白情远移。

渊渊勤德古响稽，玄圭绣服灵依稀。龙蛇蛰伏江汉回，侧身南望长嗟咨。
青县道中
章恺（清代）

浅渚连秋草，平堤带夕阳。几家茅屋小，一路黍苗香。

眠鸭多闲意，垂杨不断行。沙河如更洁，便足敌江乡。
慈溪龙虎轩偶成
吕祖俭（宋代）

老松偃蹇卧江滨，风月烟云寄此身。
不羡参天二千尺，低徊欲对小峩岷。
谢政府馈金
王迈（宋代）

大廷昔日曾空臆，时论忌人太疏直。
名公正色力主盟，寘之甲科免居乙。
殿庐今日忝校文，甘言如饴心所嫉。
或者欲植桃李恩，慨然为下雌黄笔。
头方直是不能圆，入险固应阴下石。
我公天下尽门生，仆荷知音心感激。
幸无贓墨辱门墙，犹免语人颜发赤。
感公具眼照人才，坠履遗簪犹爱惜。
临归多谢馈兼金，何日能为还白璧。
金人捧露盘 芙蓉
况周颐（清代）

恁娉婷。真不染，世间尘。似静女，晓镜妆新。

当楼映幕，未烦初日助风神。据霜高格，与东篱、傲骨同论。

梦江头，搴木末，谁手把，寄夫君。旧情在、麝度微薰。

集裳欲问，水花莫误注骚人。后开随分，向西风、展尽红颦。
六月三十日水亭送华阴王少府还县
岑参（唐代）

亭晚人将别，池凉酒未酣。
关门劳夕梦，仙掌引归骖。
荷叶藏鱼劳，藤花罥客簪。
残云收夏暑，新雨带秋岚。
失路情无适，离怀思不堪。
赖兹庭户里，别有小江潭。
旌赠道衔四川崇庆知州理斋常君殉节诗
彭绍观（清代）

维昔岁丁丑，与君同甲科。文章脱手成，列宿心胸罗。

长身擅骑射，论史如悬河。爱君性豪迈，得藉他山磨。

一别逾十年，远宦到蜀巴。侧闻循吏声，善政真无苛。

麦献两岐瑞，衢遍五裤歌。百里既悦服，上考应褒嘉。

其时两金川，妄跳井底蛙。王师劳挞伐，列幕屯坡陀。

檄君专转粮，三岁军无哗。绩最擢州牧，留以守饷车。

逆酋肆狡诈，恃险奋鼠牙。夜伺昔岭营，徒党纷如麻。

君知势不支，大呼挺镆铘。连斫数贼首，贼众惊且呀。

嗟哉寡敌众，嚼齿不自亚。□期马革裹，誓作厉鬼诃。

立节酬国恩，馀勇干云霞。文臣乃如此，稽古何以加。

睢阳气浩浩，常山郁峨峨。义烈堪鼎足，史册千秋誇。

将军天上来，无敢遁六骡。大功既告蒇，磔彼群幺䯢。

旌忠为建祠，给帑恤君家。赠官特荫子，继起皆菁莪。

令名垂不朽，慰报亦已多。瓣香招毅魂，归来天之涯。
尉迟杯 遥和云臣秋夜观演杂剧之作
陈维崧（清代）

飘红穗。正夜静、蜡影昏如醉。想曾秋院闻筝，也向春城拾翠。

如曾惘惘，楼外雨、和愁小门闭。向空王、礼净名经，忏却脂香粉腻。

闻说曾夜谁家，有年少群群，舞衫花似。咫尺银墙天样远，情绪懒、懵腾思睡。

正梦著、郁金堂后，那年夜、横波珍重意。又风吹、隔巷娇歌，梦游惊醒难记。
古香亭
黄敏求（宋代）

矮屋簷前老桂丛，清阴破广寒宫。
谁知万古香无价，藏在黄金一粟中。
小游仙诗九十八首 其三十一
曹唐（唐代）

鹤不西飞龙不行，露乾云破洞箫清。少年仙子说闲事，遥隔彩云闻笑声。
夏夜云月不明有感
杜范（宋代）

天色未清霁，浮云翳层空。朦胧玉盘质，髣髴擘絮中。

琼宇本莹玉，一发不可容。胡为受掩盖，万象归冥蒙。

谁能召风伯，扫氛有馀功。中天悬清光，娟娟万里同。
牵牛花
董嗣杲（宋代）

篱笆雨过晚阳红，碧衬秋空点染工。
河鼓星高钟异卉，铢衣烟靓袅西风。
香挼茜彩涂姜色，蔓引凉姿入豆丛。
为蕊尚犹分黑白，此花岂与易羊同。
牧童
吕岩（唐代）

草铺横野六七里，笛弄晚风三四声。
归来饱饭黄昏后，不脱蓑衣卧月明。
秩满荫子酬素原先生
陈一松（明代）

虚糜忽奏虞廷考，殿最从将汉法持。岂谓恩叨延世泽，翻惭尘忝负明时。

过庭祇望书能读，报国那知孝可移。我已偏舟归海上，逢人休说有垂丝。
谢潘端叔惠红梅
楼钥（宋代）

旧家桃李种河阳，今日红梅自楚湘。
根墢送春君意重，为移绝艳到吾乡。
自鄱阳泛江至星子
李纲（宋代）

我行黟歙间，山陇如黏蚝。涧水互萦绕，路石何硗嶅。

深谷四无景，峻岭干云霄。朝行岚气合，暮宿怪禽号。

吾虽一险夷，无乃徒御劳。及兹夏潦涨，弭节俯江皋。

试命具舟楫，聊以释烦嚣。巨浸与天永，东流日滔滔。

来樯与去棹，倏忽驰千艘。进舟枕席间，舟子巧所操。

江山递隐见，景物资游遨。颇同谪仙人，醉著宫锦袍。

长啸倚柁楼，轩然咏离骚。心随八极远，身逐秋鸿高。

风帆擘巨浪，大橹驾云涛。百里须臾间，千里不崇朝。

快哉可以贺，把酒持蟹螯。
醉中偶有所感再成一绝
吴芾（宋代）

倒著山公白接䍦，尚怀前日醉蛾眉。江山风物还如旧，祇欠波间玉笛吹。
送子云五首 其一
韩元吉（宋代）

四海双兄弟，南来几别离。未成春草梦，先动白云思。

涕泪三年隔，风尘数月期。生涯奔走里，卜筑定何时。
次韵侄过江涨
苏辙（宋代）

阴淫夏为秋，雨暴溪作渎。
缺防旧通市，流潦几入屋。
虽幸廪粟空，犹惜畦蔬绿。
鹿骇不择音，鸿羁分遵陆。
室诮曾子还，城讴华元衄。
中情久岑寂，外物竞排蹙。
设心等一慈，开怀受诸毒。
道力虽未究，游波偶然伏。
粮须三月聚，艾要七年蓄。
君恩许北还，从此当退缩。
送侍御帅夔府
喻良能（宋代）

诸葛仍祠庙，公孙只故基。
栋梁酣夕照，雉堞蔓秋葵。
耿耿登临意，悠悠今古思。
烹鲜不劳力，馀事杜陵诗。
枯桑
白居易（唐代）

道傍老枯树，枯来非一朝。皮黄外尚活，心黑中先焦。

有似多忧者，非因外火烧。
嘉禾百咏·御儿
张尧同（宋代）

用此临吴战，何人为越谋。
夫差曾不寤，亡国始知羞。
北
徐夤（唐代）

雪满湖天日影微，李君降虏失良时。穷溟驾浪鹍鹏化，

极海寄良鸿雁迟。□□□来犹未启，残兵奔去杳难追。

可怜燕谷花间晚，邹律如何为一吹。
韩亚卿贯道见示屠冢宰诸公倡和之作
王鏊（明代）

零落诸公几束金，纷然抱示惬初心。风流自可怀前辈，倥偬何初得寸阴。

馀韵已高那可跂，旧盟虽冷尚堪寻。萧萧风叶厢房晚，索莫空为拥鼻吟。
宫词
杨皇后（宋代）

晓窗生白已莺啼，啼在宫花第几枝。
烟断兽炉香未绝，曲房朱户梦回时。
和王应夫见贻二首
曹勋（宋代）

不见应夫久，永怀清晤同。
名高湖海内，诗在笑谈中。
光泛崇兰露，香传碧桂风。
只应家学著，更看庙堂功。
八十吟十绝
刘克庄（宋代）

至道之精以治身，推其土苴足经纶。
矢诗自儆侬衰惰，未有工夫儆国人。
赵平甫幽居八操 其六 梅亭操
杨万里（宋代）

竹屋夜明，竹户寒声。幽人舍琴而起视，香通国而白连城。

梅耶雪乎，四问而四不应。
花椒
刘子翚（宋代）

欣忻笑口向西风，喷出元珠颗颗同。
采处倒含秋露白，晒时娇映夕阳红。
调浆美著骚经上，涂壁香凝汉殿中。
鼎餗也应知此味，莫教姜桂独成功。
柳枝词十首
徐铉（宋代）

金马词臣赋上诗，梨园弟子唱新词。
君恩还似东风意，先入灵和蜀柳枝。
采莲曲
梁佑逵（明代）

托根同佳藕，何须妒并妆。生憎子结后，强半是空房。
再和静乐
郑清之（宋代）

夫君论事回天力，斯文如贡厥篚织。天葩瑞时来帝傍，天香染篚未渠息。

因携天上白琅玕，散作天花天女识。冰清谁似乃翁誉，玉麈孩视宁馨色。

月中疏影射银汉，雪里樛枝护磐石。望林笑策盖世勋，万户侯封为公得。

吹彻楼头画角春，十行朝拜睿思墨。
次韵何廉昉太守感怀述事十六首
曾国藩（清代）

山县寒儒守一经，出山姓字各芳馨。
要令天下消兵气，争说湘芳聚德星。
旧雨三年精化碧，孤灯五夜眼常青。
书生自有平成量，地脉何曾独效灵！
次韵彦高暮春书事
刘著（宋代）

平生漫浪老清晖，却埽丘园属少微。
世乱伤心青眼旧，天涯流泪白云飞。
羁愁只忆中山酒，贫病长悬子夏衣。
泽畔行吟谁念我，祗应形影自相依。
竹 其二
吴惟信（宋代）

耐久相看是此君，眼前才有便无尘。尽多转好延留客，虽少犹能爽快人。

清影疏疏垂地面，高标直直上云津。忍饥食肉俱休学，一击从今认所真。
句 其二十
徐俯（宋代）

青干霄外山千尺，碧入林间水一条。
喜秋晴
许衡（元代）

苦雨伤秋稼，朝云忽放晴。碧空云尽捲，沧海日初升。

久客天涯兴，耕夫陇上情。鸡豚并社酒，处处是欢声。
望夫石
贺铸（宋代）

亭亭思妇石，下阅几人代。
荡子长不归，山椒久相待。
微云荫发彩，初日煇饿黛。
秋雨叠苔衣，春风舞萝带。
宛然姑射子，矫首尘冥外。
陈迹遂亡穷，嘉期从莫再。
脱如鲁秋氏，妄结桑中爱。
玉质委渊沙，悠悠复安在。
子华兄生日五首
韩维（宋代）

池面和风丽稍开，翠条芳甲满春台。
笙歌竞奏长生曲，兄弟华颠对举杯。
盆池
陆游（宋代）

门外江涛涌雪堆，埋盆作沼亦何哉？儿曹不解渠翁意，新脱风波嶮处来。
淮安路教谢西溪己丑二月饮叠山于敬义堂有诗
王奕（元代）

收敛眉山草木英，心潜羲孔与时行。
浣花杜老惊人句，采石虞时贯日诚。
合上燕台为上宰，暂劳楚泮领诸生。
沉吟敬义堂中句，莫赎豪狂祢正平。
秋晚与沈十七舍人期游樊川不至
杜牧（唐代）

邀侣以官解，泛然成独游。川光初媚日，山色正矜秋。

野竹疏还密，岩泉咽复流。杜村连潏水，晚步见垂钩。
忆仙谣（第二举）
沈彬（唐代）

白榆风飒九天秋，王母朝回宴玉楼。日月渐长双凤睡，

桑田欲变六鳌愁。云翻箫管相随去，星触旌幢各自流。

诗酒近来狂不得，骑龙却忆上清游。
嘲雪
李贺（唐代）

昨日发葱岭，今朝下兰渚。喜从千里来，乱笑含春语。

龙沙湿汉旗，凤扇迎秦素。久别辽城鹤，毛衣已应故。
恭纪惠献贝子王平定浙闽功迹颂言 其二
杨二酉（清代）

八闽开层障，三山列秀雯。王师忻大捷，宗子有奇勋。

竹帛昭天日，轮囷灿海云。邻霄遗泽畔，人识旧将军。
春帖子词 皇帝閤六首 其一
欧阳修（宋代）

萌牙资暖律，养育本仁心。顾彼苍生意，安知帝力深。
牂柯江上偶然作 其八
全祖望（清代）

生成大化定难参，物产由来未易谙。不料赤龙都会地，荔奴反以背阳甘。
次韵金元鼎新年七十 其二
韩元吉（宋代）

论文倾满座，嗜酒见天真。旧惬李君驭，今怀王翰邻。

欢情知老大，诗话倍清新。莫作悬车念，滔滔且问津。
和陶拟古九首
苏轼（宋代）

城南有荒池，琐细谁复采。
幽姿小芙蕖，香色独未改。
欲为中州信，浩荡绝云海。
遥知玉井莲，落蕊不相待。
攀跻及少壮，已失那容悔。
寄羊士谔永宁里居
崔备（唐代）

图书锁尘阁，符节守山城。
贺岷州守种谊破鬼章二首
游师雄（宋代）

王师一举疾於雷，顷刻俄闻破敌回。
且喜将门还出将，槛车生致鬼章来。
高吟
陆游（宋代）

食少支撑惟恃粥，力衰举动辄须人。
谁知造物犹遗漏，拥鼻高吟又一春！
留别金陵韩帅 其二
周必大（宋代）

再点宾筵又一期，千金敝帚赖提撕。泮宫正采僖侯藻，太学俄提吏部齑。

人似塞鸿春向北，心随江水日潮西。太平勋业须公助，不用频年恋节犀。
宿田桥驿枕上口占
廖行之（宋代）

屋敝漏疎星，魂清梦转惊。
蛙鸣千百辈，鸟语两三声。
意气浑干斗。尘劳未解缨。
平生四方志，安肯效蝇营。
昭君怨·深禁好春谁惜
纳兰性德（清代）

深禁好春谁惜，薄暮瑶阶伫立。别院管弦声，不分明。
又是梨花欲谢，绣被春寒今夜。寂寂锁朱门，梦承恩。
离京后作七首
张耒（宋代）

一水夷犹达汝阴，年华客意两相侵。
河边无限青青草，揽辔何人系此心。
和洁堂见寿十章 其七
马廷鸾（宋代）

丧乱属何辜，吁吁者谁子。生来乏远猷，死去忧良史。
礼真歇了菩萨塔
释居简（宋代）

洞上芙蓉老，残花发旧枝。话行三十载，瑞应半千期。

一掌空凡圣，群灵入范围。老胡如不会，却许老胡知。
呈孙元素
吕祖异（宋代）

匹马先来破晓云，千章乔本翠缤纷。
山围道院窗窗见，泉出丹池处处分。
酒好便能浇磈磊，饭香何必御羶荤。
明朝又踏红尘去，多羡烟霞总属君。
回堞
宋祁（宋代）

回堞巑岏极，长天苍莽中。
远溪寒不浪，高木暝饶风。
栈廥休王马，枪累隔苑熊。
残霞牵望眼，时到夕阳东。
八音歌二首答黄鲁直
晁补之（宋代）

金丹妙通灵，子有遗世术。
石髓不成餐，闵予多滞骨。
丝声纺事暮，捣声寒事来。
竹叶将菊花，及时同一杯。
匏器祀天地，贵质不贵华。
土缘井渠繁，生气泄大和。
革面固非性，小人变丹青。
木鸡本无心，风雨安所能。
史清翁谈诗走笔次韵
楼钥（宋代）

公退门庭静，轻风辊絮毬。
故人惊一见，小酌散千忧。
西上不容久，东归又别愁。
何当附舟尾，从此遂归休。
别张季
刘克庄（宋代）

昔谒西山过里中，谈兵论易气如虹。
若非遇彼负苓者，必是传于坠履翁。
至竟白袍无谄屈，何曾黄策有英雄。
秋风定访蒙斋否，为说冯唐老更穷。
立春帖子·太上皇帝阁
周必大（宋代）

字缕黄金胜，酥□白玉盘。
不须夸百巧，百□□□□。
送吴兴太守卢给事赴兵部侍郎召四首以邦家之光为韵 其三
刘一止（宋代）

公来临我邦，天意若见私。从容坐席间，风化已四驰。

民曰吾二天，士曰得我师。庶几少淹留，子弟公教之。

如何如不顾，公岂要我思。不见溪上山，旦暮发妍姿。

及兹有行色，风日含悽悲。公亦何负渠，欠渠百篇诗。
郡守宴状元乐语
姚勉（宋代）

几多文士踏槐黄，实出伦魁在瑞阳。
千古河连留地谶，一声胪唱破天荒。
金钗笑拥龙头客，宝篆浓薰燕寝香。
方国荐贤蒙上赏，匪晨有诏下芝堂。
句
孙觌（宋代）

噬脐有愧平燕日，尝胆无忘在莒时。
余自金陵与西粤文程可杨不群同舟屈指月馀念抵庾关行将告别临风对酒聊赠短章
李之世（明代）

孤棹自京华，迢迢水一涯。他乡同对酒，旅梦未还家。

庾岭联归骑，淳江独泛槎。时危各努力，离索未应嗟。
夜读汉书
刘敞（宋代）

明灯一编书，往古千岁事。值欢辄孤笑，触愤还累欷。

四旁寂无声，童仆正熟寐。欢愤虽不同，均非平和气。

可怜自戕伐，忽忽老将至。反爱童仆愚，冥然不识字。
离无锡夜入溪庄港口
张镃（宋代）

出山犹自雨随车，到得溪桥一点无。冷月半明云未去，垂杨成点叶全枯。

竹添东墅方清荫，人在南湖巳白须。应是田翁喜侬至，旋吹灯火竞欢呼。
题蹴鞠图
师范（清代）

尺幅淋漓足生意，写出开宝年间事。开宝君臣好身手，政平间间共游戏。

笑语声疑闻九天，祥云护衣日照地。绝技宁输曹子桓，余风直到宣和帝。

黄袍一加十国净，玉斧偶挥六诏弃。笼行虎步果英物，兄终弟及留秘记。

半部书传赵韩王，双圈眼识党太尉。惟石暨楚皆可儿，回军都与陈桥议。

散锦团花极飞扬，赶星捉月分向背。头筹夺得争欢呼，幺䯢亦可关神器。

君不见，一球起，一球落，两旁观者俱不弱。五朝八姓如弈棋，仓卒李鸦连郭雀。

习劳宁厌筋力痡，投石超乘终嫌粗。须眉顾盼森欲活，媲美成周《无逸图》。
和君锡雪后招控春
司马光（宋代）

繁霙回夜色，凌乱落春云。
虚幌寒相袭，华堂静不开。
玉卮深可敌，银烛近微分。
谁念牛衣客，穷经白发芬。
赠尚书郎顾彦先诗二首其二
陆机（魏晋）

朝游游层城。夕息旋直庐。
迅雷中霄激。惊电光夜舒。
玄云拖朱阁。振风薄绮疏。
丰注溢修霤。潢潦浸阶除。
停阴结不解。通衢化为渠。
沈稼湮梁颍。流民泝荆徐。
眷言怀桑梓。无乃将为鱼。
菩萨蛮 其三 闺中四时词
陈嘉（清代）

藕花开瘦红衣落。金风袭体罗衫薄。屈指数星期。神仙还别离。

衫阶鸣促织。砧杵千家急。枕簟爱新凉。梦和莲漏长。
过三泉龙门二阕 其二
韩琦（宋代）

欣过龙门柅使车，顿惊凡目识仙都。海中知有三山在，未信能加此景无。
和主司王起（一作和主司酬周侍郎）
王甚夷（唐代）

春闱帝念主生成，长庆公闻两岁名。有蕴赤心分雨露，

无私和气浃寰瀛。龙门乍出难胜幸，鸳侣先行是最荣。

遥仰高峰看白雪，多惭属和意屏营。
良店道中大风夜作野泊安陵达晓风息趋连窝
程敏政（明代）

我行沧景路，渺渺夜过亥。东风何太颠，势欲𥳽鲸海。

盘涡如阱旋，骇浪若山嵬。崩腾沙口决，斩剥岸形改。

官舟浮一匏，出没渐危殆。牵夫屡前却，舟子失精采。

无乃蛟龙怒，或恐鼋鼍馁。合力眠高桅，择地舣而待。

家人走彷徨，船头设菹醢。相呼酹冯夷，亦欲诉真宰。

狂飙俄尔恬，愁云散其叆。张帆下中流，击楫歌欸乃。

起望推双篷，喜气人百倍。向来得失心，悠悠竟安在。
上滩
叶适（宋代）

篙师上滩时，面作石皤样。
及其进尺寸，乃在一偃仰。
神禹不到地，狂流终播荡。
逆顺本天力，人谋不相让。
苦战排三军，势压票姚将。
身在乱石中，倾覆堪指掌。
谁支荷天衢，鼠径断还往。
尘外亭
吕本中（宋代）

宁饮山中泉，勿食城中米。尘埃苦着人，何翅虱与蚁。

爬搔十指苦，败褐未易洗。缅怀佳公子，珠璧不受浼。

藏身着幽处，阖户谢纨绮。君看罗曲旃，何似容燕几。

不辜文字眼，未负钟鼎耳。长安游侠窟，未晚看参觜。

纷纷万马蹄，门外自千里。
浪淘沙 平湖秋月
沈善宝（清代）

浩魄映平湖。一颗骊珠。琉璃万顷水平铺。月色波光同浩渺，人在冰壶。

山色有还无。入望模糊。一声渔唱出菰蒲。柔橹忽惊鸥梦醒，诗境难图。
题文发叔所藏潘子真水墨江湖八境小轴洞庭波
杨万里（宋代）

湖水吞天去，湖风送浪还。
银山何处是，青底是君山。
高沙道中
文天祥（宋代）

三月初五日，索马平山边。
疾驰趋高沙，如走阪上圆。
夜行二百里，望望无人烟。
迷途呼不应，如在盘中旋。
昏雾腥且湿，怒飙狂欲颠。
流澌在须发，尘沫满橐鞬。
红日高十丈，方辨山与川。
胡行疾如鬼，忽在林之巅。
谁家苦竹园，其叶青戋戋。
仓皇伏幽篠，生死信天缘。
铁骑俄四合，鸟落无虚弦。
绕林势奔轶，动地声喧阗。
霜蹄破丛翳，出入相贯穿。
既无遁形术，又非缩地仙。
猛虎驱群羊，兔鱼落蹄筌。
一吏射中目，颈血僅可溅。
一隶缚上马，无路脱纠缠。
一厮躏其足，吞声以自全。
一宾与一从，买命得金钱。
一枰与一校，幸不逢戈鋋。
嗟予何薄命，寄身空且悬。
萧萧数竹侧，往来度飞鞯。
游锋几及肤，怒兴空握拳。
跬步偶不见，残息忽复延。
当其蹙迫时，大风起四边。
意者相其间，神物来蜿蜒。
更生不自意，如病乍得痊。
须臾传火攻，然眉复相煎。
一行辄一跌，奔命度平田。
幽篁便自托，仰天坐且眠。
晴曦正当昼，樵肠火生咽。
断罂汲勺水，天降甘露鲜。
青山为我屋，白云为我椽。
彼草何荒荒，彼水何潺潺。
首阳既无食，阴陵不可前。
便如失目鱼，一似无足蚿。
不见道傍骨，委积有万千。
魂魄亲蝇蚋，膏脂饱乌鸢。
使我先朝露，其事亦复然。
丈夫竟如此，吁嗟彼苍天。
古人择所安，肯蹈不测渊。
柰何以遗体，粪土同弃捐。
初学苏子卿，终慕鲁仲连。
为我王室故，持此金石坚。
自古皆有死，义不污腥膻。
求仁而得仁，宁怨沟壑填。
秦客载张禄，吴人纳伍员。
季布走在鲁，樊期托于燕。
国士急人病，倜傥何拘孪。
彼人莫我知，此恨付重泉。
鹊声从何来，忽有吉语传。
此去三五里，古道方平平。
行人渐复出，胡马觉已还。
回首下山阿，七人相牵连。
东野御已穷，而复加之鞭。
趼足如移山，携持姑勉旃。
行行重狼顾，常恐追骑先。
扬州二游手，面目轻且儇。
自言同脱虏，波波口流涎。
白日各持梃，其来何翩翩。
奴辈殊无聊，似欲为鹰鸇。
逡巡不得避，默默同寒蝉。
道逢采樵子，中流得舟船。
竹畚当安车，六夫共赪肩。
四肢与百骸，屈曲如杯棬。
路人心为恻，从者皆涕涟。
星奔不可止，暮达城西阡。
饥卧野人庐，藉草为针氈。
诘朝从东渡，始觉安且便。
人生岂无难，此难何迍邅。
重险复重险，今年定何年。
圣世基岱岳，皇风扇垓埏。
中兴奋王业，日月光重宣。
报国臣有志，悔往不可湔。
臣苦不如死，一死尚可怜。
堂上太夫人，鬓发今犹玄。
江南昔卜宅，岭右今受廛。
首丘义皇皇，倚门望惓惓。
波涛避江介，风雨行淮堧。
北海转万折，南洋泝孤骞。
周游大夫蠡，放浪太史迁。
倘复游吾盘，终当耕我绵。
夫人生于世，致命各有权。
慷慨为烈士，从容为圣贤。
稽首望南拜，著此泣血篇。
百年尚哀痛，敢谓事已遄。
句 其一
赵慎（宋代）

闾阎多勃郁，有愧此閒身。
送王道士还山
李颀（唐代）

嵩阳道士餐柏实，居处三花对石室。心穷伏火阳精丹，

口诵淮王万毕术。自言神诀不可求，我师闻之玄圃游。

出入彤庭佩金印，承恩赫赫如王侯。双峰树下曾受业，

应传肘后长生法。吾闻仙地多后身，安知不是具茨人。

玉膏清泠瀑泉水，白云溪中日方此。后今不见数十年，

鬓发颜容只如是。先生舍我欲何归，竹杖黄裳登翠微。

当有岩前白蝙蝠，迎君日暮双来飞。
惜花
施肩吾（唐代）

落尽万株红，无人解系风。今朝芳径里，惆怅锦机空。
楚正议 其二
文彦博（宋代）

大抵神存体不留，万安山下宅松楸。平生燕集歌欢友，伯寿应同泉下游。
乡人徐辩道见过自云有升平遗自云有升平遗策
袁说友（宋代）

乡翁初识面，独往定何如。
客舍风霜急，权门韦布疏。
北书应有犬，南食尚无鱼。
身外只遗策，苍苔空故庐。
三封田墅
宋祁（宋代）

驱马三封下，还家值日西。
林间寻路隘，露里入山迷。
僮倦仍依樾，鸡闲已上棲。
暂来翻似客，邻酒夜过携。
书梦
陆游（宋代）

我梦举有司，鸡唱起裹饭；又梦趁早朝，漏舍坐待旦。
既寤两无有，抚枕徒浩叹。
今虽去为农，饭牛亦夜半；何曾得放慵，美睡到日旰？一笑俱置之，浮生固多难。
浣溪沙
张炎（宋代）

艾蒳香消火未残。便能晴去不多寒。冶游天气却身闲。
带雨移花浑懒看，应时插柳日须攀。最堪惆怅是东阑。
向日葵
陈元炳（清代）

韶光归汉苑，葵色丽江浔。欲壮三春景，长倾一片心。

日烘舒蕊三，霞茜缀茎金。拨雾迎朝霭，披星送夕岑。

脚根犹自卫，尘翳漫相侵。倘得依丹陛，输诚在寸忱。
喜朝京阙
杨亿（宋代）

七闽波渺邈，双阙气岧峣。
晓登云外岭，夜渡月中潮。
愿秉清忠节，终身立圣朝。
旧宫人 其二
王紫绶（清代）

景阳宫井出云鬟，秦帝衣裳卷不还。碧玉搔头镌赐字，朝来易米到人间。
唐人挟弹图
吴柔胜（宋代）

啮膝嘶风径奔駻，花前挟弹回头看。
一鸟不鸣春书闲，野水清清绿阴暗。
移居呈左虞四首 其三
曹昌先（明代）

幽居无不可，乐事此生偏。瓶粟充宾饭，园蔬办子钱。

鱼跳新涨阔，莺语旧林颠。小阁堪舒眺，登临一快然。
冬至前月赴季父梅花之集与韩蒲向宪唐干诸人
胡寅（宋代）

今年共叹物华迟，春信孤根独早知。
未到书云十五日，已看缀雪两三枝。
寒午宛是临风好，冷艳还於照水宜。
莫待江头千树暗，只今携酒正当时。
冬晓登韬光禅院后山望晴雪
王锡（南北朝）

天地气严凝，出郭游人少。踏雪登山巅，凌虚纵远眺。

万户炊烟迟，奇景湛清晓。竹折枝蒙密，松危势夭矫。

足底多寒云，眼前绝飞鸟。风惊碧落间，日出扶桑表。

千重越岫明，一带钱江小。百里纷皑皑，万象争皦皦。

积素射晴霞，异光互回绕。目眩下高峰，冥蒙林壑杳。

举首望精蓝，楼台俱缥缈。
身里出门
释正觉（宋代）

放旷还来荆棘林，倒骑牛自醉吟吟。
谁嫌烟雨闹蓑笠，只个虚空不挂针。
赠友人
张乔（唐代）

自说安贫归未得，竹边门掩小池冰。典琴赊酒吟过寺，

送客思乡上灞陵。待月夜留烟岛客，忆云闲访翠微僧。

几时献了相如赋，共向嵩山采茯苓。
别持上人
张良臣（宋代）

藏竹永和字，浣花天宝诗。
清江入舟楫，忍泪别僧持。
农居
释文珦（宋代）

农居深且僻，城市不相闻。
草路纵横入，柴门向背争。
儿童知放牧，父老念耕耘。
但愿桑麻长，勤劳岂足云。
橘亭
吕颐浩（唐代）

翠叶田田粲绿云，黄金苞实露华新。绕亭虽乏千株广，不羡当年万户人。
兵
华岳（宋代）

兵贵先真斯夺真，莫教间谍漏真情。
汉因有备吴终退，秦为无真楚始争。
卦向爻中分损益，棋於局上定输赢。
不知都督三边者，还肯江湖问一声。
减字木兰花（读《神仙传》）
李纲（宋代）

茫茫云海。方丈蓬壶何处在。拟泛轻舟。一到金鳌背上游。

琼楼珠室。千岁蟠桃初结实。月冷风清。试倩双成吸玉笙。
次韵李教授闵雨
王庭圭（宋代）

赤帷使者朱斑车，重檐飞盖遮日乌。佛前下马来跪炉，草木焦卷苗欲枯。

我亦本是耕田夫，仅能识字勤须臾。吟诗闵雨作时无，空劳皱眉捋髭须。

安得年丰鼓不桴，便足饱饭甘樵苏。
谒安庆余忠宣祠
练子宁（明代）

将军忠节贯荆襄，千载精神日月光。
血战孤城身已殒，名垂青史汗犹香。
残碑堕泪空秋草，折戟沉沙自夕阳。
我亦有怀追国士，为来感慨奠椒浆。
蝶恋花·十幅归帆风力满
萧允之（宋代）

十幅归帆风力满。记得来时，买酒朱桥畔。远树平芜空目断。乱山惟见斜阳半。谁把新声翻玉管。吹过沧洲，多少伤春怨。已是客怀如絮乱。画楼人更回头看。
舟行三章
刘学箕（宋代）

容与兮扁舟，长吟兮闲情。
白石兮离离，秋云兮霙霙。
我思兮先庐，水潭兮山屏。
账空兮鹤怨，人去兮猿惊。
早赋兮归来，涉园兮欣欣。
一箩金
李石才（宋代）

武陵春色浓如酒。游冶才郎，初试花间手。绛蜡烛残人静后。眉试便作伤春皱。

一霎风狂和雨骤。柳嫩花柔，浑不禁僝僽。明日余香知在否。粉罗犹有残红透。
蝶恋花 寄怀，慕韩江右
俞浚（清代）

一带苍烟笼远树。望里斜阳，隔断天涯路。帘捲画楼双燕舞。

寒断乍落春帆渡。

柳谢花残江景暮。数点归鸦，叫过山头去。人又不来音又阻。

柔情万缕和谁诉。
送定西蒋侯出镇甘肃 其一
岳正（明代）

重镇雄藩最上游，三边西去是甘州。封疆出塞犹千里，人物中朝第一流。

公暇含毫吟蟋蟀，日长挥羽练貔貅。经阳部曲今犹在，应说风流似祖侯。
又登碧云亭感怀三十首
吴芾（宋代）

晚止危亭暑气清，薰风微动入疏棂。
重重草树高低绿，叠叠峰峦远近青。
宴集东平湖亭
员炎（元代）

北海尊前人似玉，东原城下水如天。满眼荷花三百顷，采莲人语隔秋烟。
真宗告飨六首 其一 告受天书用《瑞安》。
郊庙朝会歌辞（宋代）

宝命自天，鸿禧锡祚。昭晰绿文，氤氲黄素。玄感荐彰，灵休诞布。

寅奉珍符，聿怀永慕。
喜鹤田李元晖至
方回（元代）

江海踰千里，春秋近七旬。盗兼兵塞路，贫与病随身。

行李奔穷岁，生刍奠故人。论文岂知许，但喜酒杯亲。
客中春日
释文珦（宋代）

客处空林下，贫唯七尺单。
重阴迷晓色，细雨作春寒。
乡信恁谁寄，离情强自宽。
一诗吟未稳，倚遍石池栏。
句
潘大临（宋代）

诗束牛腰藏旧稿，尽论马尾辨雠。
梁山矶
汪广洋（明代）

东梁山，西梁山，两山掎角江之湾。江流到山势转束，银潢直泻当天关。

蛟龙宅其幽，鹰隼巢其间。沈雄讵能测，峭拔难为扳，旭日洞射青红殷。

秋风刮地吹狂澜，拿舟上溯力愈艰。长篙脱手退即易，巨缆曲脊行何难。

使人发可化为白，臂莫可以翰。烟霏林冥冥，石磴泥盘盘，悒郁坐此长悲叹。

山边老翁如石顽，悬厓插木坐碧菅。钓丝万丈坠波底，问我西去何当还。

劝我且舣舟，稍为半日留。讨论身外事，拂拭心上愁。

向夜风雨矶上头，夔巴有客过我游。请言蜀道险，外此非所忧。

蜀山之高，高不可与侔。青天相去不盈尺，猿猕夜号蛇倒泅。

蜀江之深，深不可冥搜。阳侯谑浪骑黄牛，白帝来时驷苍虬。

人生毋乃困羁绊，到此亦复从所由。世间夷险本一致，我心坦坦成安流，我心坦坦成安流。

俛首谢翁言，铭刻在肝肺。迟明采兰叶，中流漾晴霁。

回望梁山矶，烟深两眉翠。
直渎
马之纯（宋代）

直渎如何计得工，长江虽远欲相通。
比尝开凿不胜苦，已复淤填还似空。
闻鬼夜中皆有语，弃泥江里解成功。
有司号令才依此，衮衮波流渐向东。
访友人庵居
释云岫（宋代）

好山行尽眼重开，菜叶流金逐水来。莫谓閒门容易掩，松边有路不生苔。
十一月二十日德音
孔平仲（宋代）

敕书夜半至，主者不能发。星辰稍低回，万里收落月。

平明宣帝词，轸虑极惨怛。所忧在愆阳，雨泽嗟久竭。

周王望云汉，汤后讼女谒。又闻泰一驭，已驻黄金阙。

所至为福祥，行当扫灾孽。因兹肆大眚，洗涤如海阔。

上刑脱窀穸，轻系弛缧绁。生还今可期，向者或长诀。

欢呼满行道，感泣有白发。苟非皇恩深，安得汝辈活。

千城聚和气，散作连天雪。
系裙腰·般涉调
张先（宋代）

惜霜蟾照夜云天。朦胧影、画勾阑。人情纵似长情月，算一年年。阑能得、几番圆。
欲寄西江题叶字，流不到、五亭前。东池始有荷新绿，尚小如钱。问何日藕、几时莲。
永明乐 一
谢朓（南北朝）

帝图开九有。
皇风浮四溟。
永明一为乐。
咸池无复灵。
客中感怀十首 其二
江源（明代）

江南江北望烟波，岁岁无如老去何。

蝴蝶梦中家万里，几时回首一高歌。
次韵王子钦端午
孙觌（宋代）

饭筒菰黍趁流年，葵扇桃笙尚宛然。世味半随昌歜苦，心旌长宛艾人悬。

鸿飞不到书来少，鹊喜无凭语浪传。两鬓萧萧吹白发，空馀衰谢故人怜。
题齐物堂
赵沨（金朝）

至人识破浮生理，万变何尝有不同。果蝶梦周周梦蝶，为风乘我我乘风。

得时未必全无识，穷处方知却有通。毕竟欲齐齐底物，世间元是一虚空。
偈颂十八首 其十四
释广闻（宋代）

分圆照灯，下炎天雪，活弄南山鳖鼻蛇。验尽英灵，提得藕丝牵玉象，不存途辙。

只么横身异类行，踏断石桥成两截。
呈东坡
何恭（宋代）

昔日欧阳心独苦，搜罗天下文中虎。未逢贾马嗟谁有，昆体文章正旁午。

一得眉山老翁语，始惬平生好奇古。骞腾鸾凤螭虬侣，锦绣肾肠终日吐。

眉山跨马挟双龙，迤逦斜攲剑阁东。一息万里先群雄，是日鲁酒归醇醲。

仁庙当朝起数公，四时阊阖来清风。眉山秉笔摩苍穹，稽首献议何雍容。

是时庆历垂嘉祐，东省西垣半耆旧。一代伟人争入彀，大开黄阁咸虚受。

公时脱颖眉山后，歆向机云同一奏。建安数子空鸣脰，集贤学士皆笼袖。

玉人发马下天阶，华盖星边捧诏来。天子延英不浪开，为公此日深徘徊。

金吾侍侧天颜低，上列四辅前三台。相与畴咨将相材，飘然八骏先龙媒。

西京应制十八九，晁董袖然为举首。此辈昂藏希世有，刘蕡又作蛟龙吼。

观公举劝新人手，玉壶破碎珠囊剖。许国诚心仍贯斗，识者谈之不容口。

天公一见列诗曹，指挥姮娥供兔毫。公歌数阙风刁刁，若耶溪上皆停桡。

郢客掷笔不敢操，楚人往往收离骚。李杜藩墙不甚牢，李白脱却锦绣袍。

东风颠入五湖里，万籁声声酷龙耳。河伯江妃愁欲死，只恐公来搜见底。

南登灞岸将何以，直节壮怀聊自倚。养得身长数千里，天地一夜风雷起。

官家内相能几人，几人到此陪经纶。天语叮咛下降频，金莲烛畔窥龙鳞。

日曝花砖暖绣裀，镮金佩玉何申申。姮娥唤作真麒麟，焉知韩李非前身。

龙楼漏箭铜壶挹，隐约六街驺唱入。传宣使者翻然集，月题控马天门立。

锦笺琼管尚书给，九韶忽然如俯拾。宸恩四海周流及，武帝王封乃平揖。

我宋修文偃武初，词林翰苑森扶疏。窦仪陶谷端何如，峨冠曳履承明庐。

草昧功名向武夫，讨论润色姑徐徐。剪夷五代尊图书，墨客稍稍跻天衢。

中间作者相踵武，请试从头为君语。真宗皇帝亲神宇，杨亿风流玉堂处。

倾金注瓦横樽俎，大笑哄堂任豪举。逡巡百尺江南楮，密扫煤烟骤如雨。

六一超然又不同，陈言万纸一洗空。晋宋齐梁不待攻，两汉直抵元和中。

龙骧凤举扶桑中，五采射日吞长虹。满堂玉磬谐金钟，纷然和者如笙镛。

木铎可怜声独悄，一振铿然须大老。伊说数公无处讨，萧曹丙魏规模小。

马迁班固工品藻，出处行藏何太少。升沉将相王侯了，经天纬地凭谁好。

信知风采古为多，尧舜文章焕若何。东作西成南已讹，真人更集满东坡。

夷夔礼乐俄森罗，黼黻郊庙金盘陀。羽毛率舞呈天和，高阳才子前赓歌。

君哉颔首一俞尔，执简抽毫无及矣。周公整顿乾坤已，开阖明堂复如此。

从头制作轩辕始，海兽山禽咸献美。衮冕分明圭玉侈，六代光华蔼天子。

日月星辰缋九天，虫鱼草木续山川。群圣文章想亦然，百家妙理何周旋。

离离黍稷春风前，东周一去追无缘。帝德王功只仅传，庙堂急管催繁弦。

巍哉孔子尊如帝，矫矫孟轲天莫制。斯文其丧今何在，邹鲁邈然安可再。

扬雄力寡知无奈，天禄校雠真末计。江海悠悠百川逝，回首相望几千载。

熙宁天子悯斯文，展转搜扬到海垠。丞相王公举趾尊，委蛇二老西来宾。

咀嚼六经如八珍，补葺东鲁锄西秦。天子资之又日新，八风自转成天钧。

顷从孟子驱杨墨，他日淫词又榛棘。丰镐荒凉天空碧，中庸一路几充塞。

金陵为此深求直，二十年来人稍识。求之左右逢星极，内圣外王真准的。

古人效学丰文斯，堂陛之间意已移。

彝何虎蜼尊何牺，云何簠簋加灵龟。不然制作知无时，反鲁诗书一贯之。

明明古训识者谁，百家效语如婴儿。蝌蚪六书藏屋壁，岂比钟王论笔迹。

会通意象如作易，不假语言含妙德。倘从对偶音声觅，洙泗文章少平仄。

解到雕虫童子识，斯人稍得扬雄力。熙宁论撰亦何惭，况把先儒众说参。

举世传经作指南，辟雍泮水堆牙签。或者嚣然痛欲歼，安得诸儒口遂钳。

圣主贤王实询佥，公当一语令师严。翻思偃蹇熙宁末，苦信古书由世拙。

金陵户外履成列，称衡一刺终漫灭。彷佛五经无二说，堂堂万里星中月。

欲论西汉谁优劣，忽若吟蝉风脰咽。边韶性懒读书顽，病甚相如下笔悭。

敢望言如雾豹斑，担簦负笈徒间关。沂水春来粗解颜，浴沂童子弥春湾。

先哲如龙尚许攀，鼓琴从之岂浪閒。

可怜道德共耕猎，何苦侯门俟弹铗。不挟而来聊自惬，栩然梦尔为蝴蝶。

饮中数子刘伶侠，江外主人张翰摄。短船下水轻仍捷，落帆解舵吴山胁。
功德寺
李梦阳（明代）

宣宗昔游幸，游戏玉泉傍。
立宇表<山截>嵲，开池荷芰香。
波楼递蹙沓，表松奏笙簧。
百灵具来朝，落日锦帆张。
万乘雷霆动，千岸灭流光。
绮绣错展转，翠旗沓低昂。
法眷撞钟鼓，宫女拭御床。
笙镛沸两序，星斗宿岩廊。
至尊奉太后，国事付三杨。
六军各晏眠，百官守旧章。
巡非瑶水远，迹岂玉台荒。
呜呼百年来，回首一慨伤。
凤腾赤霄暮，龙归竟茫茫。
山表撼网户，紫殿生夜霜。
退朝直休沐，我行暂翱翔。
娟娟登崖林，惨惨度石梁。
废道哀湍写，松柏间成行。
启钥肃览历，过位增悲凉。
积久洒扫缺，乳鸽鸣膳堂。
旧时琉璃井，倒树如人长。
神已佐上帝，教岂托空王。
铃磬飒鸣戛，晨昏礼相将。
盘游非圣理，操踪在先皇。
至今朝廷上，不改旧纪纲。
蒋尧仁监簿挽诗二处
戴表元（宋代）

照席须眉古，倾筵咳唾清。
绯鱼前进士，刀笔老儒生。
政熟元无谱，书高别有评。
百年兹士少，诸彦自偏名。
二十六日晓过德州河
周京（清代）

即次停骖客梦残，又携残梦上征鞍。小人有母忆尝食，游子离家空复还。

沙月渡头斜欲落，野风林外晓生寒。廿年明发天涯泪，到此真成行路难。
感旧示魏禹平
孙致弥（清代）

寒灯无焰醉瞢腾，独对遗编感慨增。复壁人曾藏北海，墓门剑许挂延陵。

全家大节存忠孝，三世深交历废兴。郭隗台荒荆棘里，茫茫枨触恨难胜。
颂古九十八首
释印肃（宋代）

一中解无量，无量中解一。
三千大千众，一个也不识。
啼笑成梵音，敲磕通消息。
色空明暗中，摩诃般若力。
书子诲所寄诗后
陈藻（宋代）

摇膝支颐体渐康，入门已作白家香。
从今休傍官人俗，但向林泉呼二郎。
续长恨歌
范成大（宋代）

人似飞花去不归，兰昌宫殿几斜晖。
百年只有云容姊，留得当时旧舞衣。
又号李乂语
佚名（唐代）

李下无蹊径。
送兴元聂帅
洪咨夔（宋代）

泛观天地间，一气如爨鼎。
半鼎沸正急，半岂独尔静。
从旁更益薪，既往漫不省。
畴当起沃之，辘轳转修绠。
长空堕旄头，胡命悬漏顷。
不戢方自焚。余焰燎吾境。
俶从淮汉扰，驯至褒斜警。
势欲合南北，事须得要领。
和固不楞为，战亦未易逞。
中兴关人谋，而可倚天幸。
君侯富经纶，颇牧在禁省。
忧国如忧家，申旦抱耿耿。
袖中平戎策，直欲系其颈。
王斧下青冥，上游建巨屏。
秋高马正肥，慨慷泝巴郢。
鏠旗凛太一，福星映参井。
蜀从更化来，旧痛甫甦醒。
风寒不善护，遂与劳复等。
内势既{左足右炙}盭，外兵且赘瘿。
但嗟车辚辚，未见旗整整。
胸中百万兵，气压貔虎猛。
凉飚送先声，鬼蜮已匿影。
自昔树勋业，莫先拔翘颖。
共功非众材，殆类无麵饼。
孔明驻汉中，欲翦汉贼梗。
委心任费袆，屈膝拜许靖。
笑谈扼奸雄，老死不得骋。
至今出师表，日月光炯炯。
惜哉会潼关，不从魏延请。
公才几倍亮，谋略济忠鲠。
机会有可乘，临事勿吹冷。
秦陇咳唾定，归衮专国秉。
颂磨浯水滨，铭勒燕然顶。
诸生笔如椽，须公一笑肯。
蝶恋花
黄裳（宋代）

满到十分人望尽。仙桂无根，到处留光景。听我尊前欢未竟。金卮已弄寒蟾影。

银色界中风色定。散了浮云，宝匣初开镜。归去不须红烛影。天边自与人相趁。
游华州飞泉亭
吴融（唐代）

走马街南百亩池，碧莲花影倒参差。偶同人去红尘外，

正值僧归落照时。万事已为春弃置，百忧须赖酒医治。

殷勤待取前峰月，更倚阑干弄钓丝。
王岩老携诗见访诗未究 其二
王庭圭（宋代）

君归大酉峰前住，岁晚枫丹蕉叶黄。试访酉阳岩石里，秦人逸兴未应亡。
饮归
方回（元代）

潋滟红深百盏浇，醉归不觉路迢迢。
临分情味殷勤甚，暗遣人扶过画桥。
八宝妆·是舍人才调
佚名（宋代）

是舍人才调，犹采茅、紫芝峰。有列宿心胸，清辞太白，雅趣元龙。列他暂、无毡官冷，怡然怀抱自列容。枫陛荐章吻合，金闺仙籍名通。暑馀凉送薰风。圆桂魄、丽遥空。庆初度垂弧，莲开十丈，酒满千锺。明年称寿何处，看玉犀、人在玉堂中。藻鉴正当莲省，诸生来到蟾宫。
庆元二年恭上太皇太后皇太后太上皇帝太上皇
佚名（隋代）

神入和怪，天日淑清。
王母来燕，必寿而名。
琨庭璈音，五云佩声。
勉勉我皇，遹昭厥成。
谢见心上人
月鲁不花（元代）

名山登览意舒徐，不觉留连七日馀。童仆饱餐香积饭，主宾閒阅翰林书。

买山葬友开神道，度子为僧奉母居。方外高风敦薄俗，同年感激更何如？
过衢州第二程见麦雪中青
陈淳（宋代）

雪过三衢越厚埋，却於农事不为灾。
今朝方尔半融释，陇麦青青奋出来。
夜郎东归黄去非自双井来惠以新诗妙画次韵三绝句赠别 其一
王庭圭（宋代）

窜逐三危山尽头，出门入门谁与游。归来颇复见此客，下笔论诗不肯休。
法曲献仙音 秋燕
杜贵墀（清代）

鸳甃敲桐，蜃疏摇桂，冷到一双栖处。曲曲朱栏，郎归犹未，红襟憔悴非故。

念去去烟波冷，前程暗风雨。

悄辞去，向雕梁、又还偷顾，愁绪满、行近绮窗难语。

瘦损卷帘人，叠鸾笺教向谁付？暗蹙弯蛾，算从今、日日凝伫。

待明年花事，细认卢家门户。
春词
常建（唐代）

阶下草犹短，墙头梨花白。织女高楼上，停梭顾行客。

问君在何所，青鸟舒锦翮。
次韵张太博见贻
魏了翁（宋代）

别后几如隔世人，閒中认得当年我。
清风应傍笑谭来，明月不随门户锁。
和舍后植花竹
赵希逢（宋代）

东西地袤里千余，三径环栽松大夫。
竹比渭川知几亩，梅移庾岭可千株。
清叹不减巴丘橘，胜境如悬费氏壶。
况欲万间恢广厦，莫须更有空闲无。
周藩册封礼成时中秋夜雨 其一
陈仁锡（明代）

磐石藩屏骏有声，超然大雅自仙盟。钦承册命持龙节，式睹宗仪仰圣明。

天子万年周室辅，中州一镜四方平。汴城自古沾恩地，月到天心雨欲晴。
楸子树
郭登（明代）

窗前新栽楸子树，去岁移自东君家。
根深土冻重莫致，挽以两君载一车。
方经旬日即蓓蕾，秋深结子如丹砂。
人言此特余气耳，来岁未必能芬葩。
我初闻之稍惊怪，重以土俗相传夸。
今年春风已撩乱，千株万卉皆萌芽。
南山青翠远可见，独有此树犹枯杈。
我征前言苦不乐，行怜坐惜恒咨嗟。
连朝病困闭门卧，梦寐犹忆花如何。
今晨勿药强起坐，眊焉两瞳如隔纱。
推窗一见笑绝倒，葱葱满树开成霞。
冰绡素锦谁剪刻，小红轻翠相交加。
日光照耀春欲醉，翩翩蜂蝶争纷拿。
宾朋来观绕百匝，共疑造化理则那。
花枝烂熳色更好，诐辞轻易可信耶？岂非阳春有深意，怜
我老惫来天涯。
浮生过半身计拙，有足不及蚿怜蛇。
故教相伴慰岑寂，岂敢与物争豪奢。
六年羁鳏入僧定，但未落发披袈裟。
青裙小鬟别来久，泪眼垢腻首不珈。
已闻桂蠹化蝴蝶，忍听鹦鹉呼琵琶。
花虽可爱不忍折，无人插向两髻丫。
钩帘静坐独清赏，天明起看到日斜。
知音未遇寡欢趣，有酒不饮惟烹茶。
前年官司催入贡，六千里路岂不遐。
移根天苑比琼树，有用未必过桑麻。
物生遭遇即珍贵，便应压尽诸般花。
我惭不如花命好，谪官五载辞京华。
住迥边城气萧索，旦暮戚戚闻胡笳。
自怜浅薄不足忌，群儿何以喙竞呀。
方圆凿枘苦难入，冠非豸角强触斜。
古人明哲有深戒，省愆痛欲掩户楇。
穷荒虽觉双眼净，聒耳厌德公私蛙。
再歌南风终不竞，天骄吹唇鲁妇髽。
羌胡杂遝近边鄙，意态诡异声嚣哗。
阴霾接旬不成泽，嘊嘊恒欲噬我豭。
麒麟狮子远将至，尔曹慎勿相邀遮。
驲骑东来蹙山倒，黄口学语声咿哑。
群公罗扌岑但垂手，践踏不啻虫与虾。
人逃马死金满箧，一掷何足挂齿牙。
我虽无位百忧集，终夜感叹心如瘥。
廿年踪迹半天下，把镜自照两鬓髿。
老怀食蔗如食蜡，岂但无味仍饶查。
行路难行古如此，道多豺狼水鳄鲨。
纷纷儿女竞声利，左蛮右触方争蜗。
金鸡何日解羁去，一竿归钓吴江槎。
箕山颍水迹长往，渔蓑樵檐肩相差。
闲看得意鼠如虎，怕说病聪蚁间犘。
黄鸡紫蟹且慰意，背痒正得麻姑爬。
羞将口腹累州里，未能不食如匏瓜。
犹胜夷齐待薇蕨，园收芋栗兼梨楂。
老农追随种禾黍，偶耕林下时烧畬。
心淳语直意真率，肝胆相照无疵瘕。
瑶台璇室岂不好，嗫嚅较此犹争些。
囊中黄金尚余几，壶干酒尽还当赊。
颓然一醉玉山倒，世间万事皆由他。
秋日閒居书感
郭谏臣（明代）

柴扉终日掩，苔径少人过。中夜凉风发，空阶落叶多。

感时休浩叹，对酒且高歌。百岁浮生计，浑如一掷梭。
四字令
周寿昌（清代）

波寒似冰，灯残似萤。江村野柝无凭，是三更四更。

推衾梦醒，敲篷雨零。潇潇滴到天明，更风声浪声。
题黟令周君儒所藏清溪白云图
赵汸（元代）

结屋清溪上，白云与为邻。云影常在地，溪光净无尘。

馀晖及山常，晻映忘冬春。逍遥窗户间，亦足娱心神。

相望彭泽宰，仕止孰由人。忽忆桃花源，悠然思问津。
寒食游南湖三首 其三
苏辙（宋代）

携手临池路，时逢卖酒垆。柳斜低系缆，草绿荐倾壶。

波荡春心起，风吹酒力无。冠裳强包裹，半醉遣谁扶。
壬辰冬识孙元京于郡城剧谈甚得因约余至其家
汪炎昶（宋代）

屈指惊前辈，春来倍感伤。
斯文虽未坠，此老复云亡。
更觉新诗重，逾思别话长。
相知谁遗晚，旧约隋苍茫。
司徒许公宅修瀛洲之会限韵二首 其二
严嵩（明代）

肴出驼峰酒送泉，新诗珠玉尽堪传。空江木落年华晚，幽树梅开淑气先。

钟阜移尊聊此夕，玉堂载笔是何年。司徒门第今韦杜，时论真同尺五天。
孙朝散母封彭城郡君赐霞帔以诗贺之
韩驹（宋代）

孟母壮日家三迁，欻见季子联朝班。因逢吾君鼓舜弦，不惜一朝荣参骞。

里门初接金花笺，争贺羊酒相摩肩。不疑平反奉慈欢，寿逾九十留朱颜。

又逢吾君礼高年，太息加赐彭城田。霞冠彩帔丽且闲，复贺羊酒欢如前。

四时觞客客满筵，绯衣侍立不笑言。饮及二斗已醉眠，起作儿啼众欣然。

人间乐事到底偏，夫人此乐人人传。忠臣孝子希两全，近代只数先生贤。

从予乞诗费雕镌，借君诗囊为君编，那知又有南陔篇。
为王阳史司丞赋得玉女潭诗七首 其六 玉树湍
沈鍊（明代）

琪树生涧壑，流湍布涯涘。芳华绕云霓，朱叶亦繁止。

百尺振柯条，千龄拓元始。先民咏风诗，彤管辉太史。

秀色餐神仙，拍袂洪厓子。飞盖相追随，清觞复伊迩。

谢彼桃李颜，抱琴来就此。翱翔以永年，振衣崇燕喜。
舟过滕王阁
陆初望（清代）

游子浩然归故关，浮生不及水云间。长江孤棹飘零酒，古驿斜阳破碎山。

梦里慈亲添白发，秋来病妇减朱颜。滕王阁下思风伯，肯借帆风顷刻还。
采采歌
胡仲弓（宋代）

朝采畹中兰，暮采篱下菊。
采采复采采，终日不盈掬。
为怜芳洁姿，忍受红尘触。
采兰杀风味，采菊盈芬馥。
落英固可飧，何发饮藜藿。
秋香亦可纫，保如鸣佩玉。
俾尔全其天，得志在岩谷。
所以山中人，终身抱幽独。
今岁兰柳相先梅最后 其二
释居简（宋代）

长是年年趁雪妍，一鞭迟著笑今年。姓名虽在百花上，终不敢为天下先。
袁州闻东坡殁于毗陵书精进寺壁三首 其二
释德洪（宋代）

姓名自可磨千古，文字收藏付六丁。唾雾珠消君勿笑，梦回比物镇长灵。